google/wiki40b huggingface dataset:
Norges Fotballforbund

Stiftelsen

Våren 1902 inviterte Lyn representanter fra klubbene Grane og Spring til å danne et nasjonalt fotballforbund. 30. april 1902 møttes 14 delegater fra de tre klubbene på Hotel Bristol i Kristiania. Disse var Trygve Karlsen, Arthur Nordlie, Finn Hagemann, Leif Eriksen og Bredo Eriksen fra Lyn; Just Hagemann, Isak Benjaminsen, Walter Aigeltinger og Emil Wettergreen fra Grane; og Christen Hummel Johansen, Arne Baggerud, Birger Freihow, Thorleif Wibe og Thorvald Torgersen fra Spring. Sammen ble de enige om å stifte fotballforbundet. Med 9 mot 5 stemmer fikk Lyn gjennomslag for sitt navneforslag: Norsk Fodboldforbund. Isak Benjaminsen fra Grane ble forbundets første formann. Det nåværende navn Norges Fotballforbund ble vedtatt i 1910.

Kretser

Følgende fotballkretser er under Norges Fotballforbund:
Agder | Akershus | Buskerud | Finnmark   | Hordaland   | Hålogaland   | Indre Østland  | Nordland   | Nordmøre og Romsdal   | 
 Oslo  | Rogaland   | Sogn og Fjordane   | Sunnmøre   | Telemark   | Troms   | Trøndelag   | Vestfold   | Østfold

Handshake for Peace

Handshake for Peace er et konsept utviklet av Norges Fotballforbund og Nobels Fredssenter. Konseptet skal skape holdnings- og adferdsendringer i fotballen og fremme fredsbudskap i samfunnet. FIFA annonserte på FIFA-kongressen i Budapest den 25 mai 2012 at de skal innføre Handshake for Peace på alle deres turneringer fremover.
Nominasjoner til Nordisk råds litteraturpris fra Sverige

Nominasjoner til Nordisk råds litteraturpris fra Sverige gjøres av en jury bestående av tre personer. 
Sidan 1962 har Nordisk råd årlig delt ut Nordisk råds litteraturpris til et litterært verk skrevet på et av de nordiske språkene. Fra starten i 1962 har det årlig blitt nominert to bøker fra hver av landene Danmark, Finland, Island, Norge og Sverige. 
Juryen på tre personer består av Sveriges to jurymedlemmer, og varamedlem til juryen.
Mammon

Mammon er et ord som brukes i Bibelen om jordisk gods eller om en tankegang som setter materiell rikdom høyt. Ordet i Bibelen er μαμμωνάς (mammonas), et gresk ord som på latin ble gjengitt som mammon og stammer fra det arameiske språket. Mammon, penger, rikdom, jordisk gods. I Det nye testamente havesykens avgud (Matt 6,24, Luk 16,9–13).
Kristne begynte fra tidligste tider å bruke Mammon pejorativt om tøylesløs materialisme og grådighet, og gjerne utvidende om også fråtseri og urettmessig ervervet verdslig gods.

Etymologi

Det er noe variasjon blant språkforskerne om ordets opprinnelse. Men det kan synes mest sannsynlig at evangeliefortellingenes Mammon opprinnelig kommer fra gammelsyrisk mámóna og arameisk mamon der det betyr 'rikdom'. På misjnaisk hebraisk bruker en ordet 'ממון mmôn i betydningen penger, rikdom eller gods, skjønt det kanskje også kan ha betydd «det man setter sin lit til».

Personifisering

Likesom Det nye testamente kan gi tolkningsrom for, anlegger mange skrifter opp gjennom historien et personifiserende perspektiv på Mammon. Augustin skriver «Lucrum Punice Mammon dicitur» (referanse til Matt 6,24), Gregor Illuminator mente at Mammon var et annet navn for Beelzebub.
I middelalderen var Mammon vanligvis personifisert som griskhetens, rikdommens og urettferdighetens demon. Peter Lombard hevdet: «Rikdommen kalles ved en demons navn, nemlig Mammon, for Mammon er et navn på en djevel, etter hvem rikdom er oppkalt på det syriske tungemål.» Piers Plowman hevder også at Mammon er en guddom.  Nicolaus Lyranus (som kommenterer Lukas-passasjen) sier: «Mammon est nomen daemonis» (Mammon er navnet til en demon).
Man har imidlertid ikke funnet noen historiske vitnemål om en syrisk gud med det navnet, og senere oppfatninger av Mammon som en person kan tilbakeføres til Edmund Spensers The Faerie Queene og John Miltons Paradise Lost der Mammon er en fallen engel som verdsetter verdslig rikdom over alt annet. Collin De Plancys okkulte verk Dictionnaire Infernal peker ut Mammon som «Helvetes ambassadør i England».
Den personifiserte Mammon minner i beskrivelsene imidlertid ofte om de greske gudene Hades eller Plutos, og de romerske Dis Pater eller Pluto og han kan i mange etterbibelske skildringer derfor kanskje være basert på dem eller sammensmeltninger av dem. I Den guddommelige komedie av Dante er Pluto velstandens varglike demon, i middelalderen ble ulven ofte assosiert med griskhet. Thomas Aquinas beskriver metaforisk pengekjærlighetens synd som «Mammon oppbåren fra helvete på en varg for å sette menneskets hjerte i griskhetens brann».

Koranen

I Koranen møter man en skikkelse ved navn Haman som nevnes sammen med «Farao» seks ganger i to surer, 28:6; 28:8; 28:38; 29:39; 40:34 og 40:36. Muslimsk tradisjon identifiserer denne Haman som en person som er ustyrtelig rik.
Horten sykehus

Horten sykehus var et sykehus på Horten i Vestfold. Det ble innviet i 1954. Virksomheten ved sykehuset ble endelig avviklet i 2005.

Historikk

Karljohansvern på Horten ble i 1850 hovedstasjon for den norske marinen. På Karljohansvern ble det opprettet sykehus i 1828. I 1841 ble det bygd nytt sykehus på stedet. Marinens Sykehus var sykehus for marinens personell, marineverftets personell og lokalbefolkninga inntil det ble helt ødelagt ved alliert bombing i 1945. Sykehuset var da overtatt av de tyske krigsokkupantene. Byens innbyggere hadde siden 1940 fått sykehus i et annet bygg utenfor området, kalt Statens Sykehus (fra 1952 Vestfold Forente Sykehus). I 1954 ble det nybygde Horten sykehus tatt i bruk.
Fram til 1998 var det fire selvstendige sykehus og fire akuttmottak i Vestfold.
I 1998 fikk Horten sykehus og Vestfold sentralsykehus i Tønsberg felles ledelse. I 2000 ble Vestfold sentralsykehus (Tønsberg og Horten) slått sammen med Sandefjord sykehus og Larvik sykehus til ett sykehus under navnet Sentralsykehuset i Vestfold (fra 2002 kalt Sykehuset i Vestfold HF), som nå eies av Helse Sør-Øst. I 2000 ble akuttmottaket ved sykehuset i Horten lagt ned og i 2005 ble gjenværende aktivitet ved SiV-Horten overført til SiV-Sandefjord.
Piezocera

Utseende

Middelsstore, slanke, blanke, rødbrune trebukker, noen ganger med metallglans. Antennene er ganske kraftige, sagtakkede og omtrent så lange som kroppen. Pronotum er tønneformet, omtrent så langt som bredt, gjerne med en knøl litt bak midten av hver side. Dekkvingene er parallellsidige.

Utbredelse

Slekten er utbredt i Amerika, fra det sørvestlige USA og sørover til Paraguay.
Svevning

Svevning er et akustisk fenomen som opptrer når to toner med nesten samme frekvens (tonehøyde) klinger samtidig, og høres som en periodisk veksling i lydstyrken. Det utnyttes ved stemming av to strenger til samme tone: Vekslingene blir langsommere og opphører helt når strengene har fått nøyaktig samme frekvens. Svevning kan også demonstreres med to tonegeneratorer. Fenomenet må ikke forveksles med resonans, selv om de to fenomenene kan forekomme sammen. Svevning er en form for interferens (overlagring) og forekommer med alle slags bølger.

Andre former for svevning

På sjøen kan vi oppleve at to sett med nesten jevnstore bølger (to bølgetog) går tilnærmet parallelt og med nesten samme fart, og så ser ut til å slå seg sammen i et tredje bølgetog med større bølger med stor bølgelengde. Bevegelige striper på TV-skjermen skyldes interferens mellom signaler fra to sendere som sender med nesten samme frekvens og er altså en form for svevning.

Svevning i praksis

Mange slags lydkilder kan forårsake svevning, vesentlig hvis lydene har en viss rentonekarakter. Den høres ofte som en pulserende lyd. Hvis de to dominerende tonene har frekvenser f.eks. på 920 og 900 Hz, får svevningen en frekvens på 20 Hz. Den kan dermed oppfattes som en svært lavfrekvent buldring (basstone).

     Svevning kan forårsakes av f.eks. to vifter eller kompressorer som står ved siden av hverandre. I støyregelverket bestemmes som regel grenseverdiene for tillatt støy etter antall desibel (dB). I likhet med rentone kan svevning gjøre støyen mer plagsom enn antall dB tyder på.
Más X Menos

Más X Menos er en supermarkedkjede i Costa Rica. Den ble etablert 5. desember 1960, som det første supermarkedet i landet med selvbetjening. Den første butikken lå i Avenida Central i San José, ved foten av Cuesta de Moras mellom Calle 9 og 11.
Más X Menos eies i dag av Wal-Mart. Per 2013 har kjeden 27 butikker fordelt på alle landets provinser unntatt Guanacaste. Alle butikkene har åpent sju dager i uka, og stenger ved midnatt fra mandag til lørdag.
Navnet Más X Menos uttales «Más por Menos», som betyr «mer for mindre» på spansk.
Smala Sussie

Handling

Erik (Rimeika) har bodd i Stockholm i tre år, men blir nødt til å dra tilbake til hjemstedet sitt i Värmland, med navnet Bruket, på grunn av at lillesøsteren hans, Sussie (Novotny), har forsvunnet. Erik finner raskt ut at mye har forandret seg hjemme siden han vokste opp der. Det er få som synes å bry seg om at Sussie er borte, og Erik aner at noe dramatisk har skjedd. Handlingen i filmen starter på slutten, og den handler om at Erik må fortelle alt som har skjedd til en politietterforsker som mistenker at det er han som har noe å gjøre med at søsteren har blitt borte. Inntrykket han hadde av den snille og uskyldige søsteren sin blir borte jo mer han graver for å oppklare mysteriet. Sussie viser seg å ha forandret seg til en dop-misbrukende rocke-groupie. Dette skjedde etter at hun begynte å tilbringe mye tid med Eriks gamle kamerat Pölsa, som etter en stund fører til at hun begynner å få medisiner fra de gamle på gamlehjemmet hvor hun jobber. I tillegg viser det seg at eieren av den lokale videobutikken, Gerd (Dahlman), er en stor kriminell som slipper unna med det meste ved å bestikke den lokale politimannen. Erik kaller henne den største doplangeren i byen og Sussie bruker henne for å få dekket hele behovet. Billy Davidson (Bergqvist), som er den eneste politimannen i byen er altså mer interessert i å skjule ulovlighetene som foregår der enn å oppklare dem. Dette kommer tydelig frem flere ganger i filmen.

Nyutgivelse

Ulf Malmros har solgt filmrettighetene til et amerikansk selskap. To år etter premieren i Sverige ble Smala Sussie gitt ut på DVD i USA. Det vurderes nå å lage en amerikansk nyutgivelse av filmen, som da trolig vil bli kalt Slim Susie.
Nattens mystik

Nattens mystik er en stumfilm fra 1914, regissert av nordmannen Bjørn Bjørnson. Det er muligens samme film som tyske Ins Blinde hinein, produsert av Literaria-Film i Berlin, og med Erna Morena i hovedrollen.

Handling

Bankier Granberg er i pengevansker, og hans hustru er ødsel. Likevel er det henne som ved hjelp av sekretæren redder mannen ved å arrangere et innbrudd og hun får utbetalt assuransesummen for et halsbånd, samtidig som hun gir halsbåndet som erstatning. Sekretæren vil ha henne men blir avvist. Han anklager henne, men bankieren omfavner henne.
Fenxi

Fenxi (kinesisk: 汾西县; pinyin: Fénxī Xiàn) er et fylke i provinsen Shanxi i Folkerepublikken Kina. Det er del av byprefekturet Linfen.
Fylket hadde 137 452 innbyggere i 1999.
Hukoustryket, det største i Gulelven, ligger i fylket.

Kulturminner

Den tradisjonelle arkitekturen i Shijiagou (Shijiagou gu jianzhuqun, 师家沟古建筑群) er oppført på Folkerepublikken Kinas liste over kulturminner.
Wigan Borough FC

Wigan Borough FC var en engelsk fotballklubb fra byen Wigan i Lancashire i England.
De ble medlem av The Football League i 1921/22-sesongen og var der i Third Division North, de spilte der i ti år før det ble lagt ned. Etter Wigan Borough ble det laget en ny fotballklubb i Wigan, nemlig Wigan Athletic. Men de ble ikke medlemmer av The Football League før i 1978.
Borough spilte sine kamper på Springfield Park, den ble også brukt av Wigan Athletic helt til 1998 da de byttet til JJB Stadium
Sværholt

Sværholt er ei fraflyttet bygd ytterst på Sværholthalvøya, mellom Porsangerfjorden og Laksefjorden i Lebesby kommune i Finnmark. Fuglefjellet Sværholtklubben ligger like nord for stedet. Under andre verdenskrig hadde tyskerne tunge forsvarsanlegg her. Det er en gammel nedlagt kirkegård på stedet.
Sværholtklubben var engang et sentralt sted på Finnmarkskysten. Fiskefeltene lå rett utenfor Sværholt  og fiskerne bodde i sjøbuer som ble panelt og satt skikkelig i stand. Ettersom båtene ble større og fikk motor, var ikke folk lenger avhengig å holde til nær fiskefeltene og Sværholt mistet sin betydning som fiskevær.
Sværholt vært et viktig handelssted på Finnmarkskysten siden slutten av 1700-tallet. Ifølge folketellingen av 1801 bodde det da 21 mennesker på Sværholt fordelt på fire husstander.
Ifølge Ytreberg var det en danske som het Søren Bøgeberg den første handelsmannen som slo seg ned på Sværholt. Han fikk gjestgiveribevilgning og en engslette til bopel. Dette var i 1793. Slekta hans drev stedet til langt ut på 1800 tallet.
I 1849 bosatte Amund Torgersen Kraabøl fra Vestre Gausdal seg på Sværholt. Han innførte blant annet kilenøter i distriktet og drev avlstasjon for sau.
Ceratocanthopsis

Utseende

Små (4 - 5 millimeter), hvelvede, svært blanke biller med skinnende metallglans. Oversiden er glatt. De brede beina er rødlige. Arten kan rulle seg sammen til en ball. Pronotum er mye bredere enn langt, rundet, klart avsnørt fra de hvelvede dekkvingene.

Utbredelse

Slekten er kjent fra det nordlige Sør-Amerika.
Godlia skole

Historie

Godlia skole ble åpnet i 1967. Ingvald Steira var første rektor.
Skulpturen Skulptural front av Jørleif Uthaug ble oppført ved skolen i 1970.
Skolen ble nedlagt i 1981 på grunn av synkende elevtall i området, og i stedet ble skolen slått sammen med Trasop skole til en 1–9 skole med navnet Trasop/Godlia skole. I perioden 1981–1998 ble lokalene på Godlia skole brukt som avlastingsplasser for Trasop/Godlia skole, Skøyenåsen skole og Høyenhall skole. Lokalene ble også benyttet av Østlandske musikkonservatorium.
I 1998 ble skolen fullstendig rehabilitert og igjen åpnet som barneskole med 179 elever fordelt på 1.–4. årstrinn. Det ble også bygget en ny paviljong i skolegården. Siden 2001 har skolen hatt elever på 1.–7. årstrinn.
I 2014 ble paviljongen revet og skolen ble utvidet med et nytt tilstøtende bygg i fire etasjer. Samtidig ble skolegården oppgradert.
Traktat om basisrelasjoner mellom Japan og Republikken Korea

Nedgradering

I januar 2005 nedgraderte sørkoreanske myndigheter 1200 sider med tidligere hemmeligholdte dokumenter som vider framgangen i traktatsforhandlingene. Disse viser at Sør-Korea gikk med på å ikke kreve kompensasjon verken til regjeringen eller til enkeltpersoner, etter å ha mottatt 800 millioner USD i garantier og lån som en kompensasjon for kolonialiseringen mellom 1910 til 1945. 
Dokumentene viser også at den koreanske regjeringen opprinnelig hadde krevd 364 millioner USD i kompensasjon for de 1,03 millioner koreanere som ble skrevet ut som tvangsarbeidskraft og militærtjeneste i koloniperioden, beregnet til 200 USD per overlevende, 1650 USD per døde og 2000 USD per skadde person. Den sørkoreanske regjeringen benyttet det meste av kompensasjonen til økonomisk utvikling av landet, og tilbød ofrene ingen form for kompensasjon, annet enn 300.000 won per døde mellom 1975 og 1977, til etterlatte etter ofre som var døde etter tvangsarbeid. Myndighetene benyttet det meste av pengene i å utvikle en sosial infrastruktur, etablerte POSCO, bygde Gyeongbu-motorveien og Soyang-dammen.
Dokumentene viste også at den sørkoreanske regjeringen hevdet at den selv skulle håndtere individuelle krav om kompensasjon overfor egne innbyggere som led overlast som en følge av den japanske kolonialiseringen av Korea, og avviste et japansk forslag om direkte kompensasjon til enkeltindivider, og mottok dermed hele kompensasjonen i form av garantier på vegne av offrene.
Et resultat av offentliggjøringen av dokumentene er et stadig voksende krav om at den sørkoreanske regjeringen betaler ut kompensasjon til ofre. En undersøkelse gjort like etter offentliggjøringen viste at over 70 prosent av de spurte mener at den sørkoreanske regjeringen har et ansvar for å betale ut kompensasjon. Regjeringen har som svar på kravet satt ned et utvalg som skal håndtere søknader om kompensasjon selv om en fra regjeringens side mener at alle krav om kompensasjon under Japans okkupasjon av Korea allerede er håndtert. 
Japanske myndigheter så på den sørkoreanske offentliggjøringen av dokumentene med skepsis, fordi en mente at det kunne påvirke samtalene med Nord-Korea om normalisering av bilaterale forhold. Nord-Korea krever mer enn 10 milliarder USD som kompensasjon på vegne av sin del av den koreanske befolkningen. Japans prinsipielle syn var å avvise utbetalinger til individer, med henvisning til traktaten fra 1965. 
Traktaten fra 1965 sier også at:
Det bekreftes at alle traktater eller avtaler inngått mellom keiserdømmet Japan og keiserdømmet Korea på eller før 22. august 1910 allerede er ugyldige.
Ifølge Research on the use of reparation from Japan publisert i 2000 av Korean Institute for International Economic Policy (KIEP) brukte Sør-Korea pengene mest effektivt av de fem landene Japan betalte ut kompensasjon til, de fire andre var Myanmar, Filippinene, Indonesia og Vietnam.
Tacky.no

Tacky.no er et online magasin for skateboard og snowboard med avleggere i en rekke land. Siden har ca. 100 000 lesere pr måned. Målsetningen til selskapet er å bli det ledende online magasinet for skateboard og snowboard i Europa.

Historikk

Tacky var opprinnelig en skateboard- og snowboardbutikk i Bygdøy Alle i Oslo. Butikken ble nedlagt i 1999 og online magasinet startet opp i 2000. Gründerne bak er Jean Moe, Freddy Hansen og Morten Nymoen. Nettstedet ble drevet på ideell basis, men profesjonaliserte seg senere og er nå kommersielt basert med inntekter fra reklame. Tacky.dk ble startet i 2002, Tacky.se i 2003 og flere andre land har siden kommet til.

Redaksjonell profil

Tacky.no gir daglig ut lokale og nasjonale nyheter fra skateboard- og snowboardmiljøet i Norge. Terminologien er veldig intern, og det er mye bruk av engelske ord og uttrykk.
.cl

Registrering

Registrering av domenenavn på andre nivå under dette toppnivådomenet er åpen for alle, men utenlandske registranter må fremskaffe en innenlands kontaktperson med en RUT, det chilenske nasjonale identifikasjonsnummeret.
Registrering av navn som inkluderer aksenterte bokstaver (á, é, í, ó, ú), ñ og ü ble åpnet i 2005. (Se Internasjonaliserte domenenavn.)
For regjeringens nettsteder foretas registrering på tredje nivå, under subdomenene gov.cl og gob.cl.
Ketapang

Ketapang er en fiskerlandsby og ferjested 8 km nord for Banyuwangi på Øst-Java. Byen er ferjested for ferjene som går over Balistredet til Gilimanuk på Bali.
Ferjene har tilsynelatende ingen avgangstider, de går hele dagen når de har fått nok biler ombord. Ettersom det er sterk strøm i stredet, må ferjene gå nordover mot strømmen og så la seg drive ned strømmen over til andre siden av stredet.
Årteig

Årteig er navnet på gårdsnummer 9 i Gaular kommune, Sogn og Fjordane. Gården ligger på sørsiden av Viksdalsvatnet, riksvei 610 passerer over gården.
Den grenser mot Årlid i vest, og Sandene i øst. Utmarksområdene i sør grenser mot Høyanger.

Historisk

I Bergens Kalvskinn står det at presten ved Vikskyrkja hadde 5 lauper smør i gården, gården var da bebodd i middelalderen. Den har lagt øde etter svartedauden, i jordebok fra 1590 er det registrert ny bosetting.
Gården er ikke delt i flere bruk, men i en periode i 1640-årene og i perioden 1696–1712 var bruket delt i to.
Strumatophyma

Levevis

Artene lever på planter.

Utbredelse

Slekten er utbredt i Australia.
Lille-Porsangen

Lille-Porsangen (nordsamisk: Skiessvuotna) er en fjordarm av Laksefjorden i Lebesby kommune i Finnmark og den eneste av fjordarmene på vestsiden. Fjorden strekker seg tolv kilometer sørvestover til Stormyra i enden av fjorden.
Fjorden har innløp mellom Veidgamneset i nord og Veidnesholmen i sør. Sør for Veidnesholmen ligger bygden Veidneset. Fjorden er 55 meter på det dypeste, helt ytterst i fjorden.
Fv183 går langs sørsiden av fjorden.
Neocoraebus

Utseende

En nokså liten, noe bred, mørkt brokete praktbille. Antennene er korte og tynne. Pronotum er rundet og like bredt som dekkvingene, som har litt utstående "skuldre".

Utbredelse

Arten var beskrevet fra Afrika (Etiopia) men dette kan være en feil  og der sannsynlig at arten er asiatisk.
Lim Jeong-hyun

Canon Rock

Funtwo spilte inn en video der han spilte i 2005 Canon Rock (en rockeversjon av Pachelbels Kanon i D-dur) på gitaren og la den ut på en populær koreansk musikkside kalt Mule.co.kr. Den 20. desember samme år ble den lastet opp til YouTube av en person som kalte seg «guitar90», under tittelen guitar. Denne videoen har siden den gang blitt sett over 85 millioner ganger, og har blitt den musikkrelaterte videoen på YouTube som har blitt satt som favoritt flest ganger.
Gresstjerneblom

Utbredelse

Gresstjerneblom vokser på tørr, kalkholdig eller humusrik jord, på enger, langs plener, veikanter, kulturmark, beiter, skogbryn, berg og elvebredder. I Norden finnes den i hele området unntatt sørlige Finnmarksvidda og det indre av Island. Ellers har den nesten total utbredelse i de nordiske landene, opp til høyfjellet ved 1.050 moh.
Alternativ til Vold

Historie

Alternativ til Vold (ATV) ble startet i 1987 som det første behandlingssenteret i Europa for menn som utøver vold. Ideen til ATV kom fra kriminolog Kristi Skjørten og behandlingstilbudet ble startet og bygget opp av psykologene Per Isdal og Per A. Nørbech. Frem til januar 1992 var ATV definert som et forsøksprosjekt med midler fra Barne- og Familiedepartementet og Oslo kommune. Organisasjonsmessig gikk Alternativ til Vold den 8. februar 1994 over fra å være et frittstående prosjekt til å være en privat stiftelse. Gjennom årene har ATV sitt økonomiske driftsgrunnlag i hovedsak bygget på finansiering fra det offentlige.
Siden starten har arbeidet med mannlige utøvere av vold vært organisasjonens hovedområde. I 1995 begynte ATV å utvide behandlingstilbudet, i første omgang med et tilbud til kvinner med volds- og aggresjonsproblemer. I 1999 ble det startet opp tilbud til ungdom med voldsproblemer og kvinner utsatt for vold av sin partner (finansiert av Stiftelsen Helse og Rehabilitering). I 2001 gjorde midler fra Norske Kvinners Sanitetsforening det mulig å starte er prosjekt for barn som lever med vold i familien. Prosjektet «Barn som er vitne til vold i familien» ble avsluttet 31. desember 2003.
Virksomheten har siden 2001 år utviklet seg fra å være et kompetansesenter for menn med volds- og aggresjonsproblemer i forhold til sine kvinnelige samlivspartnere til å bli et senter som arbeider med å utvikle en helhetlig kunnskap om voldens innvirkning på voldsutsatte familier. Denne kunnskapen ligger til grunn for utvikling av behandlingstilbud til utøvere, utsatte og barn som lever med vold i familien.

Behandlingstilbud

ATV tilbyr behandling i Oslo, Drammen, Asker, Bærum, Kristiansand, Arendal, Grimstad, Froland, Vegårshei, Tvedestrand, Risør, Gjerstad, Tromsø, Bodø, Enebakk, Ski, Oppegård, Nesodden, Vestby, Ås, Frogn, Bergen, Os, Stavanger, Sandnes, Strand (Rogaland), Sola, Randaberg, Finnøy, Rennesøy samt fylkene Telemark og Vestfold.

Forskning og kunnskapsutvikling

Forskningen ved ATV har som hovedmål å øke kunnskap om voldsutøveren og de som er utsatte for vold, samt effektforskning som forsøker å kartlegge i hvilken grad og under hvilke vilkår psykologisk behandling virker på denne klientgruppen.
ATV har siden 2004 inngått i et samarbeid med Nasjonalt kunnskapssenter om vold og traumatisk stress på oppdrag fra Justis- og politidepartementet, Helse- og omsorgsdepartementet og Barne-, likestillings- og inkluderingsdepartementet. I perioden 2005– 2008 ble det gjennomført et forskningsprosjekt som undersøkte sammenhengen mellom opplevd vold i barndom/ungdom og senere bruk av vold mot partner på grunnlag av et utvalg voldsutøvende klienter ved ATV.

Nordisk konferanse om vold og behandling

I 2007 startet ATV en konferanse om vold og behandling, som senere er blitt avholdt annethvert år.